b'\n_START_ARTICLE_\nKonvoj PQ-18\n_START_PARAGRAPH_\nKonvoj PQ-18 je bil zavezni\xc5\xa1ki konvoj, sestavljen iz 39 tovornih ladij in enega tankerja, ki so ga leta 1942 v Severnem morju napadle nem\xc5\xa1ke podmornice.\n_START_SECTION_\nOzadje\n_START_PARAGRAPH_\nZavezniki so od vstopa Sovjetske zveze v vojno tej dr\xc5\xbeavi pomagali z dobavo razli\xc4\x8dne voja\xc5\xa1ke tehnike. V ta namen so sestavili ve\xc4\x8d konvojev, ki so jih poimenovali s kraticami PQ ter zaporedno \xc5\xa1tevilko konvoja. Septembra 1942 je tako na pot iz Velike Britanije v Murmansk krenil konvoj PQ-18.\n_START_SECTION_\nSestava konvoja\n_START_PARAGRAPH_\nKonvoj je bil poleg omenjenih tovornih ladij sestavljen \xc5\xa1e iz spremljevalnih voja\xc5\xa1kih ladij. Tako so konvoj spremljali \xc5\xa1tirje ru\xc5\xa1ilci, dve protiletalski ladji, \xc5\xa1tiri korvete, dve podmornici, trije minoiskalci, \xc5\xa1tiri ribi\xc5\xa1ke ladje in spremljevalna letalonosilka Avenger, na kateri je bilo 12 starej\xc5\xa1ih lovcev Hawker Hurricane ter ve\xc4\x8d letal za boj proti podmornicam. Vse ladje so bile del Home Fleet-a Zdru\xc5\xbeenega kraljestva._NEWLINE_Bli\xc5\xbenje spremstvo konvoja so sestavljale lahka kri\xc5\xbearka in 16 ru\xc5\xa1ilcev, to spremljevalno skupino pa so krile \xc5\xa1e tri te\xc5\xbeke kri\xc5\xbearke. V doma\xc4\x8dih vodah so varstvo konvoja nudile \xc5\xa1e druge ladje, dve bojni ladji, ena lahka kri\xc5\xbearka in pet ru\xc5\xa1ilcev.\n_START_SECTION_\nBitka\n_START_PARAGRAPH_\n12. septembra je pilot nem\xc5\xa1kega izvidni\xc5\xa1kega letala, hidroplana Blohm & Voss BV-138 iz 906. obalne letalske skupine v Severnem morju blizu otoka Jan Mayen opazil ve\xc4\x8dji konvoj na poti proti Murmansku ter o tem obvestil poveljstvo._NEWLINE_Nemci so v zrak takoj poslali svoja letala in podmornice, ki so med 12. in 18. septembrom napadala ladje. Letala so potopila deset ladij s skupno nosilnostjo 55.915 BRT, podmornice pa \xc5\xa1e tri ladje (19.742 BRT). Nemci so pri tem izgubili 20 letal in tri podmornice.\n_START_SECTION_\nPosledice\n_START_PARAGRAPH_\nVelike izgube so prisilile ministrskega predsednika Winstona Churchilla, da je spet ukinil konvojsko plovbo po Severnem morju. Tako so do decembra 1942 v Murmansk plule samo posamezne ladje, saj je bil ta del za konvoje prenevaren._NEWLINE_Zavezniki so tako tri mesece po\xc5\xa1iljali voja\xc5\xa1ko pomo\xc4\x8d Sovjetski zvezi preko drugih dveh poti, med katerimi je ena vodila iz ZDA \xc4\x8dez Pacifik v Vladivostok, druga pa iz ameri\xc5\xa1kih pristani\xc5\xa1\xc4\x8d ob Atlantiku okoli Rta Dobrega upanja skozi Perzijski zalivin \xc4\x8dez Iran v ju\xc5\xbeno Rusijo.'